Beslutning fra Det Rådgivende Udvalg for EKSF

om gennemførelsen af Rådets resolutioner af 20. juli 1998 og 21. juni 1999

(2000/C 209/02)

(vedtaget enstemmigt på det 351. plenarmøde den 30. juni 2000)

DET RÅDGIVENDE UDVALG FOR DET EUROPÆISKE KUL- OG STÅLFÆLLESSKAB -

der henviser til Det Europæiske Råds resolution om vækst og beskæftigelse af 16. juni 1997(1),

der henviser til Europa-Kommissionens meddelelse KOM(97) 506 af 8. oktober 1997 med titlen "EKSF-traktatens udløb - finansiel virksomhed",

der henviser til resolution vedtaget af Rådet og repræsentanterne for medlemsstaternes regeringer, forsamlet i Rådet den 20. juli 1998(2) om udløbet af traktaten om oprettelse af Det Europæiske Kul- og Stålfællesskab,

der henviser til resolution vedtaget af Rådet og repræsentanterne for medlemsstaternes regeringer, forsamlet i Rådet den 21. juni 1999(3), om udløbet af traktaten om oprettelse af Det Europæiske Kul- og Stålfællesskab,

der henviser til sin resolution om fremtiden for den fælles forskning på kul- og stålområdet, som det vedtog enstemmigt på sit 336. plenarmøde den 20. juni 1997(4),

der henviser til sin resolution om den forskningsfond, der blev vedtaget af Det Europæiske Råd den 16. juni 1997 i Amsterdam, som det vedtog enstemmigt på sit 337. plenarmøde den 10. oktober 1997(5) -

understreger, at Europa-Kommissionen i sin meddelelse KOM(97) 506:

1. bekræftede, at EKSF-forskningens ubestridelige succes skyldes det meget nære samarbjede mellem forskere, erhvervsfolk og brugere og de effektive bestemmelser om gennemførelse af programmerne, som har gjort det muligt at inddrage interesserede sektorer og sørge for, at forskningsprojekterne svarer til, hvad erhvervsfolk og brugere virkelig har behov for

2. foreslog, at principperne for, hvordan forskningsbevillingerne skal bruges, bør bygge på de nuværende procedurer, der har vist sig at fungere tilfredsstillende:

- efter en vurdering vil de mest relevante forslag kunne udvælges efter høring af to udvalg (forskningsudvalgene for hhv. kul og stål), bestående af eksperter udvalgt af Kommissionen

- Kommissionen træffer sin formelle afgørelse efter høring af de involverede sektorer gennem et ad hoc-udvalg, bestående af medlemmer udpeget af Rådet, og det rådgivende udvalgs efterfølger

- ekspertgrupperne og -udvalgene for tilsyn med og støtte af igangværende projekter kan bibeholdes,

henviser til, at Rådet i sin resolution af 20. juli 1998 udtrykkeligt ytrede ønske om, at

1. forskningsprogrammet bør forvaltes efter retningslinjer, der svarer til dem, der gælder for det eksisterende forskningsprogram, i nært samråd med industrien

2. det bør fremgå klart af retningslinjerne, hvordan industrieksperter skal involveres både i afgørelserne om den fremtidige forskning og i overvågningen af projekterne

3. de eksisterende procedurer for vedtagelse af de enkelte forskningsprojekter bør overholdes.

KONKLUSION:

DET RÅDGIVENDE UDVALG lægger derfor vægt på, at Kommissionens fremtidige forslag til Rådets beslutning om foranstaltninger, der er nødvendige for at efterkomme Rådets resolutioner af 20. juli 1998 og 21. juni 1999, indeholder klare og utvetydige bestemmelser, som opfylder Kommissionens og Rådets ovennævnte krav.

(1) EFT C 236 af 2.8.1997, s. 3.

(2) EFT C 247 af 7.8.1998, s. 5.

(3) EFT C 190 af 7.7.1999, s. 1.

(4) EFT C 220 af 19.7.1997, s. 12.

(5) EFT C 356 af 22.11.1997, s. 6.